Израилым щыщ адыгэ щIалэр Урысей Федерацэм и чемпионщ
2015/2015 гъэхэм Урысей Федерацэм футболымкIэ и чемпионатыр щэбэт кIуам иухащ. Мэзкуу и ЦСКА-м хэту абы дыщэ медалхэр къыщихьащ Израилым хыхьэ Кфар-Камэ адыгэ къуажэм къыщыхъуа Натхъуэ Бибрэс.
Натхъуэ Бибрэс Адыгэ футболистхэм ящыщу иджыпсту нэхъ цIэрыIуэ дыдэр Натхъуэ Бибрэсщ. Ар 1988 гъэм къалъхуащ икIи и ныбжьыр илъэс пщыкIуий щримыкъум щыщIэдзауэ ехъулIэныгъэхэр щызыIэригъэхьэу топджэгум хэтщ. 2006 гъэм абы япэ дыдэу щитIэгъащ спорт иным хэзыша Тель-Авив и «Хапоэль» командэм и балигъ гупым и фащэр. Абы лъандэрэ Израилым, Урысей Федерацэм, Алыджым, нэгъуэщI къэралхэм я губгъуэхэм джэгугъуэ 257-рэ щригъэкIуэкIащ икIи топ 58-рэ я хьэрхуэрэгъухэм щахудигъэкIащ.
Натхъуэм япэ ехъулIэныгъэ иныр щиIар 2007 гъэращ. Абы щыгъуэм «Хапоэль»-м хэту Израилым и кубокыр къихьащ.
Ар ирагъэблэгъащ а къэралым и командэ къыхэха псоми — илъэс 17, 18, 19, 21-м нэсхэм, балигъ гупым. Абыхэм мызэ-мытIэу къыщыхэжаныкIащ икIи зэи къэмыхъуауэ мыжурт лъэпкъым щыщу капитану хахащ.
2010 гъэ лъандэрэ Нат-хъуэ Бибрэс Урысей Федерацэм щоджэгу. Ар ди къэралым иригъэблэгъауэ щытащ Къэзан и «Рубин»-м. Абы хэту Урысейм и кубокымрэ суперкубокымрэ 2012 гъэм зыIэригъэхьащ, чемпионатым и жэз медалыр къратащ.
Къэзандэсхэм къахэкIы-жа иужькIэ 2014 гъэм и япэ илъэс ныкъуэм Алыджым и ПАОК командэм хэтащ. Абыи Iыхьэншэ щыхъуакъым — а къэралым и дыжьын медалыр иIыгъыу къахэкIыжащ.
Мэзкуу и ЦСКА-м ар апхуэдизкIэ лъэ быдэкIэ хыхьати, 2014/2015 гъэхэм екIуэкIа зэхьэзэхуэм и гъуащхьэхъумэ ныкъуэ нэхъыфI дыдэу къалъытащ икIи и хьэрхуэрэгъухэм топ 14 яхудигъэкIащ.
Нэгъабэ къыхуагъэфэща Урысей Федерацэм и дыжьын медалым Натхъуэ Бибрэс щэбэт кIуам дыщэр щIигъужащ. Израилым къыщалъхуа икIи къыщыхъуа адыгэ щIалэм адэкIи и Iуэхухэр ефIэкIуэну, ди лъэпкъым и пщIэр нэхъри лъагэу иIэтыну ди гуапэщ.
Хьэтау Ислъам.
